Fortuna Hjørring sendte BSF hjem med en lussing på 7-0 i årets sidste kamp i 3F Ligaen.

Fortuna Hjørring har lagt sig godt og grundigt i spidsen for kvindernes 3F Liga i fodbold, og da holdet søndag spillede årets sidste kamp, understregede de dominansen ved at slå BSF med hele 7-0. Det var seks forskellige spillere, der kom på måltavlen i storsejren, som betyder, at Fortuna kan overvintre på førstepladsen i ligaen. Det giver også hjørrigenserne et godt skud selvtillid inden de på lørdag får besøg af en noget sværere modstander, når svenske Tyresö FF kommer på besøg i Champions Leagues ottendedelsfinaler. Det er et yderst kompetent svensk mandskab, der blandt andet har den danske landsholdsspiller Line Røddik i truppen. Og så råder holdet også over en af verdens absolut bedste kvindelige fodboldspillere, brasilianske Marta da Silva.